16.10.2024

**Høringsinnspill til Prop. 1 S (2024–2025) Statsbudsjettet 2025 (kapitler fordelt til helse- og omsorgskomiteen)**

Vi i Barn av Rusmisbrukere (BaR) er en bruker- og pårørendeorganisasjon som arbeider for å styrke rettigheter til barn som vokser opp med rusavhengige foreldre. Barn som vokser opp som pårørende til rus og psykisk sykdom er selv i risiko for å utvikle problemer knyttet til rus og psykisk helse, og mange av dem faller inn i gruppen som vil benytte seg av flere av de kommunale og statlige hjelpetilbudene som presenteres i statsbudsjettet. Det er derfor av stor viktighet at disse tjenestene utvikles med barnets beste i sentrum.

Vi ønsker med dette å fremme våre bekymringer om det forebyggende arbeidet som er lagt fram i statsbudsjettet for 2025. Barns beste skal være et ledende prinsipp i all offentlig politikk. I statsbudsjettet savner vi et tydeligere helhetlig barneperspektiv, og ber om at barns rettigheter og behov for beskyttelse får en høyere prioritet i de økonomiske prioriteringene. Vi minner om at plikten til å vurdere barnets beste er grunnlovsfestet, og vi ber om at både regjering og Stortinget sørger for at staten og kommunene har tilstrekkelige ressurser til å ivareta barns grunnleggende rettigheter.

**Psykisk helsevern og rustiltak for barn og unge**

Lang ventetid på behandling i Barne- og ungdomspsykiatrisk poliklinikk (BUP) er en stor bekymring, da det kan forverre deres psykiske helse og øke risikoen for alvorlige konsekvenser. Uten tidlig og riktig behandling kan angst og depresjon forsterkes, og atferdsproblemer kan eskalere. I tillegg står de i fare for å utvikle mer alvorlige psykiske lidelser, selvskading eller rusproblemer dersom de må vente over lengre tid. Selv om regjeringen har satt som mål å redusere ventetiden til 35 dager, er dagens gjennomsnitt fortsatt på 54,7 dager. Dette viser at det trengs betydelige tiltak for å nå målet. Vi støtter Barneombudets uttalelse om at de 150 millionene som er foreslått til lavterskel psykisk helsehjelp, kan være utilstrekkelig. Vi oppfordrer derfor regjeringen til å øke denne bevilgningen slik at barn og unge kan få raskere og mer tilgjengelig hjelp.

Hjelpetilbudene til barn og unge med rusproblemer er fortsatt ikke tilstrekkelige. Det er store variasjoner i kvaliteten på tilbudene, og vi ser store geografiske variasjoner. Vi mener at barn og unge må ha tilstrekkelig tilgang på lavterskeltilbud og tidlig intervensjon, og at bevilgningene til rustiltak må økes betydelig, både på kommunalt nivå og i spesialisthelsetjenesten. Ressursene må være målrettet for å møte de spesifikke behovene barn og unge har.

**Forebyggende arbeid i barnevernet**

Forebyggende tiltak i barnevernet er essensielle for å gi støtte til familier før problemene eskalerer. Vi ser imidlertid at ressursene til disse tiltakene ikke strekker til. Lavterskeltilbud som hjemmebaserte tjenester og foreldrestøtteprogrammer bør styrkes betydelig. Regjeringens bevilgning på 800 millioner kroner til barnevernet er et viktig skritt i riktig retning, men vi er bekymret for at midlene ikke strekker til:

**- 552 millioner kroner til statlig barnevern:** Midlene skal dekke økte kostnader og sikre kapasiteten, inkludert flere statlige institusjonsplasser for barn med store og sammensatte behov. Vår bekymring er at en stor del av disse midlene vil gå til private institusjoner, noe som kan føre til at det ikke opprettes nok statlige plasser. Dette vil medføre at vi må fortsette å benytte oss av de private institusjonsplassene, eller at barn må bli boende hjemme lenger. Ingen av disse alternativene vil ivareta barnets beste. Mangel på statlige institusjonsplasser kan føre til variasjoner i kvaliteten på tilbudet, noe som reiser spørsmål ved om de da er i stand til å ivareta barnas ofte komplekse og sammensatte behov. Dersom de må bli boende hjemme lenger, kan de være utsatt for risiko eller leve under vanskelige forhold.

**- 26 millioner kroner til Multisystemisk Terapi (MST):** MST er et viktig tiltak for å redusere kriminalitet og rusproblematikk blant unge. Vi mener at det er et effektivt og verdifullt tilbud for barn og unge. Vi støtter satsingen.

**- 64 millioner kroner til tjenestepensjon for fosterforeldre:** Dette er et nødvendig tiltak for å rekruttere og beholde fosterforeldre. Vi støtter tiltaket, men understreker at fosterforeldrene også må få den nødvendige oppfølgingen og støtten de trenger i sin rolle og slik er det ikke alle steder i dag.

**Oppfordring til helhetlig tilnærming**

Alle barn har rett til en god oppvekst, og i Norge har vi råd til å sikre at alle barn blir inkludert og får delta. Det handler om politisk vilje og prioriteringer. Regjeringen må ta sitt ansvar og sørge for at nødvendige ressurser blir prioritert til å gi barn og unge den omsorgen, inkluderingen og stabiliteten de trenger for å vokse opp til å bli trygge og kompetente voksne. Det kreves en helhetlig tilnærming der forebyggende tiltak, både i form av fritidstilbud, støtteapparat, tverrfaglig samarbeid og ikke minst evidensbaserte tiltak settes i sentrum for politikken.

I en tid med økende forskjeller, ber vi storting og regjering om å ta sitt ansvar på alvor og sørge for at nødvendige ressurser blir prioritert til å gi barn og unge den omsorgen, inkluderingen og stabiliteten de trenger for å vokse opp til å bli trygge, kompetente voksne.

Med vennlig hilsen,

Kristin Oudmayer

Generalsekretær

Barn av Rusmisbrukere (BaR)